**Uz 15 darbības gadiem atskatoties**

Folkloras centrs ar Kultūrkapitāla fonda atbalstu tika izveidots Dagdā 2002.gada novembrī, kļūstot par pirmo šāda veida centru Latvijā. Centrs par savu galveno mērķi izvirzīja tradicionālās kultūras mantojuma un sava novada savdabības glabāšanu, aizsardzību un kopšanu. Šī ideja un veiksmīga tās īstenošana pievērsa Rīgas tradicionālās kultūras ekspertu uzmanību un tika atzinīgi novērtēta, dodot stimulu arī citiem veidot līdzīgus centrus.

Lai īstenotu savu mērķi, tika realizēti vairāki Kultūrkapitāla fonda projekti, kas radīja iespēju piefiksēt Latgalē gadu simtiem glabāto Maija dievkalpojumu tradīciju pie novada ceļmalu krustiem, apzināt un restaurēt Dagdas tautastērpu, kam ir milzu nozīme, jo daudzām vietām tautastērps nav saglabājies, un tieši tautastērpu attīstībā atspoguļojas tautas tūkstošgadīgās vēstures procesi u.c.

Kopš 2010.gada Folkloras centrs darbojas kā patstāvīga Dagdas novada struktūrvienība.

Vadot Folkloras centru nācās secināt, cik krāšņi un daudzveidīgi folkloras materiāli sastopami reģionā, kurā sākot savu darbību, vēl bija iespēja sastapt daudzas brīnišķīgas teicējas un piefiksēt savdabīgos tradicionālās kultūras izteiksmes veidus, tai skaitā tradicionālās dziedāšanas manieri u.c., bet nācās saskarties arī ar reģiona folkloras kustības trūkumiem, kas izpaudās kā mūsdienīgas koordinācijas, pieredzes apmaiņas, kā arī mērķtiecīgas izglītības papildināšanas nepietiekamība. Savu negatīvo iespaidu uz šo procesu atstāja arī lielais attālums līdz attiecīgām institūcijām Rīgā.

Laikam ritot, radās aizvien jauni jautājumi un uzdevumi, kas kļuva par stimulu centram paplašināt savu darbību un pievērsties citiem virzieniem. Darbojoties izglītošanas un profesionālās pilnveides jomā, Folkloras centrs realizēja projektus, kas deva iespēju organizēt semināru ciklus lokālās dziedāšanas tradīciju iepazīšanai, tradicionālā kultūras mantojuma apguves kursus, piesaistot profesionālus lektorus.

2011. gadā Etniskās kultūras apzināšanas un dokumentēšanas programmas „Tradicionālo prasmju skola 2011 Latgalē” ietvaros, pēc Dagdas Folkloras centra iniciatīvas, četras sestdienas Dagdā visiem interesentiem bezmaksas bija iespēja apgūt Latgales tradicionālos dančus un rotaļas. Šis pasākums guva lielu atsaucību no apmeklētāju puses, tāpēc sekoja lūgums organizēt vēl kaut vienu šāda veida nodarbību Dagdā.

Folkloras centra darbība asociējas arī ar dažāda veida pasākumiem, kur kā ievērojamāko varētu minēt Dziedošo kolektīvu un „gvelžu” saietu „Auni kuojas, laksteigola!”, kurš nākošajā gadā izskanēs jau piecpadsmito reizi. Pa šiem gadiem notikuši vēl daudzi pasākumi kā Vakarēšana Dagdā, Folkloras svētki „No grauda līdz maizes klaipam”, dažādi gadskārtu sarīkojumi, izstādes un, protams, X Starptautiskais masku tradīciju festivāls, kas izvērtās par īpaši neaizmirstamu ar savu vērienību un maskoto ļaužu daudzveidību. Folkloras centrs jau vairākas reizes nokļuvis Rīgas tradicionālās kultūras ekspertu redzeslokā, tāpēc ar prieku un gandarījumu pieņēma priekšlikumu būt par vienu no Vasaras saulgriežu novados rīkotāju, uzņemot šovasar ap 600 dalībnieku un izcīnot iespēju 2018.gadā uzņemt Dagdā Starptautisko folkloras festivālu “Baltica 2018”, kur vietējiem kolektīviem pievienosies arī ciemiņi no ārvalstīm.

Folkloras centrs veic arī folkloras kopu un etnogrāfisko ansambļu vadītāju koordinēšanu, paziņojot par gaidāmajām skatēm, to tematiku, iespējamajām programmām, informē par semināriem un vadītāju sanāksmēm, dažādiem pasākumiem, jo saņem tiešu informāciju no Latvijas folkloras biedrības un Latvijas Nacionālā kultūras centra.

Tika pieņemts arī Daugavpils Kultūras centra aicinājums apzināt novada godu saimnieces un piedalīties videofilmas “Dienvidlatgales godu saimnieču atmiņas: receptes, tradīcijas, dziesmas, atgadījumi” tapšanā. Rezultātā videofilmā parādās arī Dagdas novada saimnieces ar savām unikālajām receptēm, dziesmām un atgadījumiem. Dagdas novada Folkloras centrs sadarbībā ar Rēzeknes Tehnoloģiju akadēmijuorganizēja studentu ekspedīciju mūsu novadā, kuras laikā tika iepazīti un piefiksēti dažādi seno amatu pratēji. 2016.gadā notika ekspedīcijas DVD "Senī omoti Dagdā" atklāšana. 2016.gada 18.novembrī pirms svētku koncerta Dagdas Tautas nama izstāžu zālē tika atvērta Latgales līgavas pūra lāde, kuras pūrs sastāvēja no priekšmetiem, kas saistīti ar mūsu novadu un attiecās uz 19.gs. vidu. Pēc Folkloras centra aicinājuma pūralādes piepildīšanā iesaistījās katrs Dagdas novada pagasts. Klāt pie pūra nāk arī “Pūralādes grāmata”, kurā apkopota informācija par visiem priekšmetiem, viņu izcelsmi un nozīmi. Ar katru nākamo gadu, pūralādē tiks ielikts pa vienam ar mūsu novadu saistītam priekšmetam, lai, sagaidot mūsu valsts 200. dzimšanas dienu, arī mūsu Latgales līgavas pūrā būtu 200 priekšmeti. Mēs iesākām, lai nākamās paaudzes turpinātu!

Pie centra aktīvi darbojas folkloras kopa “Olūteņi”, kura pagājušā gada nogalē nosvinēja savu divdesmito jubileju. Folkloras kopu un etnogrāfisko ansambļu skatē kopa izcīnīja I kategoriju, gūstot iespēju piedalīties gan Starptautiskajā folkloras festivālā “Baltica 2018”, gan XXVI Vispārējos latviešu Dziesmu un XVI Deju svētkos.

Ir patīkami, ja tavs darbs ir novērtēts! Par to liecina neskaitāmie apbalvojumi un Atzinības raksti. Kā svarīgākos gribētu minēt:

**2003. gads**

LR Kultūras ministrijas un V/A Tautas mākslas centrs Lielā folkloras Gada balva Intai Viļumai “Par tradicionālās kultūras mantojuma un novadu savdabības glabāšanu, aizsardzību un kopšanu”.

**2005. gads:**

Latgales lielākā gvelža tituls.

**2006. gads:**

Dagdas pilsētas domes Goda raksts Intai Viļumai par augstiem sasniegumiem folkloras kopas „Olūteņi” vadīšanā.

**2007. gads:**

V/a Tautas mākslas centrs Atzinība Intai Viļumai “Par ieguldījumu tradicionālās kultūras mantojuma un novada savdabības saglabāšanā”.

Krāslavas rajona padomes Atzinība Intai Viļumai “Par nozīmīgu ieguldījumu novada tautas tradīciju kopšanā, veidojot novada kultūrvidi”.

Krāslavas rajona padomes Atzinība Intai Viļumai “Par nozīmīgu ieguldījumu tradicionālās kultūras mantojuma uzturēšanā un kopšanā novadā”.

**2008. gads:**

Latgales plānošanas reģiona Atzinības raksts folkloras kopai „Olūteņi” un tās vadītājai Intai Viļumai.

**2011. gads:**

Dagdas novada pašvaldības Atzinības raksts Intai Viļumai “Par mērķtiecīgu ieguldījumu kultūras tradīciju saglabāšana un pilnveidošanā”.

**2013. gads:**

“Lauku ceļotājs” piešķir Dagdas folkloras kopai “Olūteņi” un vadītājai Intai Viļumai Kultūras zīmi “Latviskais mantojums” par “Latgaliešu svētku un godu tradīciju daudzināšanu”.

**2015. gads:**

Dagdas novada pašvaldības Cildinājums Folkloras centra vadītājai Intai Viļumai “Par aktīvu, radošu darbību kultūras jomā, par tradīciju attīstīšanu un saglabāšanu Dagdas novadā”.

**2016.gads:**

Kultūras ministrijas Atzinības raksts “Par nozīmīgu ieguldījumu novada tradicionālās kultūras vērtību saglabāšanā un tālāknodošanā, pašaizliedzīgu un neatlaidīgu darbu, izzinot novada lietišķās mākslas, tradicionālās dziedāšanas, muzicēšanas un mutvārdu tradīcijas”

Latvijas Nacionālā kultūras centra Atzinības raksts “Par ieguldījumu tradicionālās kultūras vērtību saglabāšanā un popularizēšanā”

Atzinības raksts “Par veiksmīgu darbošanos un ieguldījumu Latgales attīstībā”.

27 Uzslavas par vietējās „kaitu” maskošanās tradīcijas izzināšanu un prasmīgu izrādīšanu, piedaloties 14 Starptautiskajos masku tradīciju festivālos. Lai piedalītos tik plaša mēroga festivālos, tika ne tikai pētītas, apzinātas vietējās maskošanās tradīcijas, bet arī gatavotas maskas. Masku gatavošana guva lielu atsaucību skolēnu vidū.

Folkloras centrs tika veidots pēc Latvijas folkloras krātuves darbības principa. LFK arhīvs ir vieta, ko intensīvi apmeklē arī Latvijas folkloras un tradicionālās kultūras pētnieki, augstskolu studenti, skolēni, novadpētnieki un dažādi interesenti. Dagdas novada Folkloras centrs arī ir sava veida arhīvs, kurā glabājas ar Dagdas novadu saistītie materiāli. Pēc nepieciešamajiem materiāliem centrā griežas gan skolēni, gan tuvāki un tālāki studenti, daži materiāli tiek izsūtīti arī elektroniski, protams, arī folkloras kopu vadītāji. Lai arī savulaik jau tā pārāk nelielais Krāslavas rajons tika sadalīts divos novados, centra sadarbība joprojām notiek arī ar Krāslavas, Rēzeknes u.c. novadiem, kur robežas nav šķērslis vienotam mērķim - kopīgiem spēkiem apzināt, saglabāt un kopt mūsu tradicionālās kultūras vērtības.

Atskatoties uz Dagdas novada Folkloras centra 15 darbības gadiem, gribu pateikties visiem, kas snieguši atbalstu, padomu vai vienkārši uzmundrinājuši ar labu vārdu!

Īpašs paldies visiem Dagdas novada domes priekšsēdētājiem, kas vienmēr ir izpratuši mūsu tradicionālās kultūras nozīmi un vietu gan novada kultūrvēsturiskā mantojuma saglabāšanā, gan novada atpazīstamības veicināšanā!

Inta Viļuma

Dagdas novada Folkloras centra vadītāja